Nordjyllands Beredskab blev onsdag sidst på eftermiddagen kaldt ud til en brand på Vaarstvej nær Fjellerad. - Det var et lynnedslag, der havde startet branden, og da vi kørte ned mod Fjellerad kunne vi se en stor røgsøjle stå op, siger indsatsleder Anders Brosbøll. Vejret i Aalborg-området var på det tidspunkt meget voldsomt og brandbilerne måtte på grund af kraftig regn sætte farten ned, så de sikkert kunne komme frem. Inden de 15 brandfolk, der var kaldt ud til branden fik den godt under kontrol nåede ilden at brænde gennem taget. Indvendig har to tredjedele af huset fået brandskader mens resten af huset har fået røg- og sodskader. - Vi nåede at få reddet en trillebør med billeder ud, men det kan en familie på fire ikke bruge til så meget når huset er så skadet, siger indsatslederen. - Nu kommer skadessevice og går huset igennem og så bliver familien genhuset på forsikringens regning mens man finder ud af, hvad der skal ske. Men der kommer til at gå lang tid, siger indsatslederen.

Referat:
En landejendom i Fjellerad er blevet meget svært skadet efter en brand onsdag.